শেখ মুজিবুর রহমানের ভূমিকা ও পুনর্বাসন প্রসঙ্গে এর মধ্যে অনেক কথা হয়ে গেছে। প্রসঙ্গত এটুকুই বলব, ওই সময়, সরকার বাদে অন্যান্য দলের পক্ষ থেকে এ ব্যাপারে কি কি বক্তব্য দেয়া হয়েছিল তার কোনো বিবরণ (সংক্ষিপ্ত হলেও) কোথাও পাওয়া যাবে কি? ১৯৭৩ সালের নির্বাচনে ন্যাপ, সিপিবি, জাসদসহ বিভিন্ন রাজনৈতিক দলই অংশগ্রহণ করেছিল। এদের নির্বাচনী কর্মসূচীতে এ নিয়ে কোনও বক্তব্য ছিল কি (আমি জানার জন্যে বলছি)? কিংবা ওই সময় প্রকাশিত মননশীল কোনও পত্রিকায় (হতে পারে মাসিক সমকাল বা সংস্কৃতি অথবা গণসাহিত্য) এসব প্রসঙ্গে কোনও আলোকপাত করা হয়েছিল কি? আমার চোখে পড়েনি। মর্মান্তিক সত্য হলো, নীরবতার মধ্যে দিয়ে সরকারের ওপর দায়দায়িত্ব চাপিয়ে প্রগতিশীলরাও তখন হাঁফ ছেড়ে বেঁচেছেন, কাজলরেখারা তাদের জন্যেও এত অস্পৃশ্য ইস্যু ছিল যে তারা এ ব্যাপারে সরকারের গৃহীত পদক্ষেপগুলোর নিন্দা বা সমালোচনা কোনোটাই করতে যাননি!